Царква Ўсьпеньня Багародзіцы (Віцебск)

Царква Ўсьпеньня Багародзіцы — помнік гісторыі другой паловы XIX стагодзьдзя (мураўёўка) у Віцебску. Знаходзіцца каля Батанічнага саду, на гістарычнай Вялікай Багаслоўскай вуліцы. Дзее. Твор архітэктуры расейскай эклектыкі. Гісторыя Мураваную Ўсьпенскую царкву Ўрадавага сыноду Расейскай імпэрыі (Маскоўскай царквы) у Віцебску збудавалі ў 1858 годзе на месцы стараверскай малельні. У 1920-я гады савецкія ўлады зачынілі царкву і прыстасавалі будынак пад гаспадарчыя патрэбы. У 1989 годзе ў царкве аднавіліся службы. У 1997 годзе будынак перадалі Беларускаму экзархату Маскоўскага патрыярхату. Архітэктура Прыклад эклектычнай царкоўнай архітэктуры Расейскай імпэрыі. Гэта прастакутны ў пляне аб’ём з паўкруглай апсыдай, завершаным 2-схільным дахам з вальмай з боку франтальнага фасаду і драўляным 8-гранным барабанам з купалам-цыбулінай. Галоўны роўнічны фасад мае 3 восі: у цэнтры прастакутны ўваходны праём, зь яго бакоў прастакутныя аконныя праёмы, разьмешчаныя ў 2 ярусы. Бакавыя фасады падзяляюцца буйнымі лапаткамі на 3 праслы, апярэзваюцца прафіляваным карнізам і праразаюцца прастакутнымі аконнымі праёмамі. Усярэдзіне будынак перакрываецца роўнай стольлю на 2 паверхі. На 1-м паверсе малітоўная заля, ад якой мураваным прасьценкам вылучаецца апсыда. Прасьценак падзяляецца бакавымі лучковымі і цэнтральным прастакутным уваходнымі праёмамі. Ён служыць своеасаблівым іканастасам, дзе разьмяшчаюцца абразы, у цэнтральным праёме — царскія вароты. Малітоўная заля ў цэнтры падзяляецца на 2 паловы 2 слупамі і перакінутымі празь іх аркамі. Другі паверх адводзіцца пад апартамэнты сьвятара. Заўвагі Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Ўсьпеньня Багародзіцы ў Віцебску, Radzima.org